ORDE do 5 de marzo de 2008 pola que se clasifica como benéfico-social a Fundación Purificación Dapena Portas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/03/2008

Visto o expediente de clasificación da Fundación Purificación Dapena Portas con domicilio en Pontevedra.
Supostos de feito.
1. Proenyca, S.L., na súa calidade de entidade constituínte da fundación, presentou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Purificación Dapena Portas foi constituída en escritura pública outorgada en Pontevedra, o día oito de xaneiro de dous mil oito, ante o notario Eduardo Méndez Apenela, co número de protocolo oitenta e cinco, por Enrique Ramírez Piñeiro, que intervén en nome e representación como administrador único da entidade mercantil Proenyca, S.L.
3. Segundo establece o artigo seis dos estatutos, a fundación ten por obxecto a axuda aos anciáns da residencia da terceira idade da cidade de Pontevedra e ás persoas con deficiencias físicas ou psíquicas das asociacións Juan XXIII e Amencer, tamén da cidade de Pontevedra.
4. O padroado da fundación estará integrado polos membros designados no artigo 10 dos estatutos.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como benéfico-social da Fundación Purificación Dapena Portas, dado o seu obxecto e finalidade, polo que, cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico-social e a súa adscrición á Vicepresidencia da Igualdade e do Benestar.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola comisión de secretarios xerais na súa reunión do día tres de marzo de dous mil oito.
Vista a Constitución española de 1978; o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOñO:
Clasificar como benéfico-social a Fundación Purificación Dapena Portas e adscribila á Vicepresidencia da Igualdade e do Benestar, que exercerá plenamente o protectorado sobre ela.
Santiago de Compostela, 5 de marzo de 2008.
José Luis Méndez Romeu
Conselleiro de Presidencia, Administracións Públicas e Xustiza